หมุนรอบโลก
เมื่อวันที่ 18 ม.ค.ที่ผ่านมา มีการซื้อขายหุ้นของบริษัท เฟรเซอร์แอนด์นีฟ (เอฟแอนด์เอ็น)
19 ม.ค. 2556

เมื่อวันที่ 18 ม.ค.ที่ผ่านมา มีการซื้อขายหุ้นของบริษัท เฟรเซอร์แอนด์นีฟ (เอฟแอนด์เอ็น) 
จำนวนถึง 1.66 ล้านหุ้น นอกตลาดหุ้นสิงคโปร์ ในราคาหุ้นละ 9.60 เหรียญสหรัฐ ซึ่งนับเป็นความเคลื่อนไหวใหญ่ก่อนถึงกำหนดเส้นตายที่กลุ่มบริษัท ไทยเบฟเวอเรจ ต้องเสนอราคาซื้อกิจการเอฟแอนด์เอ็น แข่งกับบริษัท โอเวอร์ซี ยูเนียน เอนเตอร์ไพรส์ ในวันที่ 21 ม.ค.นี้
บริษัท โซนี่ คอร์ป ได้ขายอาคารสำนักงานใหญ่ เมดิสัน อเวนิว ในแมนฮัตตัน สหรัฐ ให้กับกลุ่มบริษัทพัฒนาอสังหาริมทรัพย์ เดอะ เชทริต กรุ๊ป แล้วในราคา 1,100 ล้านเหรียญสหรัฐ โดยเป็นส่วนหนึ่งของแผนปฏิรูปการเงิน หลังประสบภาวะขาดทุนในปีงบประมาณการเงิน 4.56 แสนล้านเหรียญสหรัฐ
คอมเมิร์ซแบงก์ ธนาคารใหญ่ที่สุดอันดับสองในเยอรมนี อาจปลดพนักงานออก 6,000 ตำแหน่ง ในเดือนหน้า หรือคิดเป็น 18% ของจำนวนพนักงานทั้งหมดเพื่อลดต้นทุน และหันไปเน้นในส่วนธุรกิจที่ทำกำไรได้ดีกว่าแทน ขณะที่ผลประกอบการในไตรมาส 4 ปีที่แล้วของซิตี้ กรุ๊ป ธนาคารชื่อดังจากสหรัฐ ปรากฏว่าทำได้ต่ำกว่าคาดการณ์ไว้ โดยอยู่ที่ 1.82 หมื่นล้านเหรียญสหรัฐ ขณะที่ตัวเลขที่คาดการณ์ไว้เดิมอยู่ที่ 1.88 หมื่นล้านเหรียญสหรัฐ